Biroul permanent
al Parlamentului Republicii Moldova
În conformitate cu prevederile art.73 din Constituţia Republicii Moldova şi a art.47 din Regulamentul Parlamentului se înaintează cu titlu de iniţiativă legislativă proiectul de Hotărîre a Parlamentului privind numirea în funcţie a unui avocat parlamentar. 


Anexă:

1. Proiectul hotărîrii;

2. Nota informativă;
3. Curriculum vitae.

Deputaţii în Parlament:

 

Proiect

H O T Ă R Î R E

privind numirea în funcţie a unui avocat parlamentar

În temeiul art.4, art.5 alin (1) şi (2) şi art.6 alin.(1) din Legea nr.1349-XIII din 17 octombrie 1997 cu privire la avocaţii parlamentari, 
Parlamentul adoptă prezenta hotărîre. 

 

Art.1. - Domnul Tudor LAZĂR se numeşte în funcţia de avocat parlamentar. 

 

Art.2. - Prezenta hotărîre intră în vigoare la data adoptării. 

 PREŞEDINTELE PARLAMENTULUI
Notă informativă
Conform Legii cu privire la avocaţii parlamentari activitatea avocatului parlamentar este menită să asigure garantarea respectării drepturilor şi libertăţilor constituţionale ale omului de către autorităţile publice centrale şi locale, instituţii, organizaţii şi întreprinderi, indiferent de tipul de proprietate, asociaţiile obşteşti şi persoanele cu funcţii de răspundere de toate nivelurile.  
Avocaţii parlamentari contribuie la apărarea drepturilor omului prin prevenirea încălcării acestora şi repunerea în drepturi a omului, la perfecţionarea legislaţiei ce ţine de domeniul apărării drepturilor omului, la instruirea juridică a populaţiei prin aplicarea procedeelor menţionate în prezenta lege. 

Avocat parlamentar poate fi orice cetăţean al Republicii Moldova licenţiat în drept, care are o înaltă competenţă profesională, o vechime de cel puţin 5 ani în activitatea juridică sau în învăţămîntul juridic superior şi o reputaţie ireproşabilă.

Parlamentul numeşte 4 avocaţi parlamentari, egali în drepturi, unul dintre care este specializat în problemele de protecţie a drepturilor copilului. 

Avocaţii parlamentari sînt numiţi în funcţie cu votul majorităţii deputaţilor aleşi. 

Propunerile privind candidaturile avocaţilor parlamentari sînt înaintate în Parlament de către Preşedintele Republicii Moldova, de cel puţin 20 de deputaţi ai Parlamentului, în decursul ultimei luni a mandatului avocaţilor parlamentari desemnaţi anterior. 

Comisia parlamentară pentru drepturile omului prezintă Parlamentului un aviz argumentat asupra fiecărei candidaturi. 

Nici o persoană nu poate îndeplini funcţia de avocat parlamentar mai mult decît două mandate consecutive. 

În cazul încetării mandatului avocatului parlamentar se va numi un nou avocat parlamentar în cel mult 2 luni. 

 La intrarea în funcţie avocatul parlamentar depune în faţa Parlamentului jurămîntul prevăzut de lege.

La 12 noiembrie 2009 a devenit vacantă o funcţie de avocat parlamentar în legătură cu demisia domnului Oleg EFRIM.

Avînd în vedere cele expuse se propune un proiect de hotărîre a Parlamentului privind numirea în funcţie a unui avocat parlamentar.

